ลุยไฟEARTHลือแฟรงก์เฟิร์ตรับหุ้นเข้าเทรด
เคาะสนั่นหุ้น EARTH แรงซื้อทะลักกว่า 1,600 ล้านบาท เก็งตลาดแฟรงก์เฟิร์ตอนุมัติรับหุ้นเข้าซื้อขาย ด้านบริษัทเผยรอหนังสือรับอย่างเป็นทางการ
1 ก.พ. 2556

เคาะสนั่นหุ้น EARTH แรงซื้อทะลักกว่า 1,600 ล้านบาท เก็งตลาดแฟรงก์เฟิร์ตอนุมัติรับหุ้นเข้าซื้อขาย ด้านบริษัทเผยรอหนังสือรับอย่างเป็นทางการ
ราคาหุ้นบริษัท เอ็นเนอร์ยี่ เอิร์ธ (EARTH) รับตัวขึ้นแรงในการซื้อขายช่วงบ่าย ราคาขึ้นไปสูงสุด 8.85 บาท เพิ่มขึ้น 0.75 บาท หรือ 9.26% ซึ่งท้ายตลาดถูกทุบทำกำไรกดราคาลงมาปิด 8.25 บาท เพิ่มขึ้น 0.15 บาท หรือ 1.85% มูลค่าซื้อขายทะลัก 1,682.58 ล้านบาท
เจ้าหน้าที่การตลาด (มาร์เก็ตติง) กล่าวว่า หุ้น EARTH มีแรงซื้อเก็งกำไรเข้ามาหนาแน่น โดยมีกระแสข่าวว่าตลาดหุ้นแฟรงก์เฟิร์ตของประเทศเยอรมนี อนุมัติหุ้น EARTH เข้าซื้อขายได้ ซึ่งจะกำหนดวันซื้อขายอีกที
มาร์เก็ตติง กล่าวว่า การนำหุ้น EARTH เข้าตลาดหุ้นแฟรงก์เฟิร์ตไม่ส่งผลต่อราคาหุ้น เนื่องจากเป็นการนำหุ้นเดิมไปซื้อขาย และปัจจัยพื้นฐานไม่ได้เปลี่ยนแปลง เป็นเพียงการเพิ่มความน่าสนใจและความสะดวกให้กับนักลงทุนยุโรปเท่านั้น
“หุ้น EARTH จะเป็นที่รู้จักของนักลงทุนในยุโรปมากขึ้น ทำให้มูลค่าซื้อขายแต่ละวันเพิ่มขึ้น จากการซื้อขาย 2 ตลาด และอนาคตการไประดมทุนจะง่ายขึ้น” มาร์เก็ตติง กล่าว
นักวิเคราะห์ด้านกลยุทธ์การลงทุนบริษัทหลักทรัพย์ (บล.) ฟิลลิป (ประเทศไทย) กล่าวว่า สัญญาณเทคนิค หุ้น EARTH มีแนวรับ 8.40 บาท และแนวต้าน 8.80 บาท แนะนำซื้อเก็งกำไร
ผู้บริหารบริษัท EARTH รายหนึ่งกล่าวว่า บริษัทรอตลาดหุ้นแฟรงก์เฟิร์ตอนุมัติรับหุ้นเข้าตลาดอย่างเป็นทางการ ซึ่งคุณสมบัติเบื้องต้นผ่านกฎเกณฑ์แล้ว รอเพียงหนังสือสั่งรับเท่านั้น คาดว่าใช้เวลาไม่นานนัก เนื่องจากบริษัทได้หารือกับตลาดแฟรงก์เฟิร์ตมานานพอสมควร
“ขณะนี้มีความมั่นใจว่าหุ้น EARTH จะได้รับอนุมัติจากตลาดหุ้นแฟรงก์เฟิร์ต เพราะคุณสมบัติเบื้องต้นผ่านเกณฑ์ เรารอเพียงหนังสือตอบรับอย่างเป็นทางการเท่านั้น” ผู้บริหาร กล่าว
ทั้งนี้ หุ้น EARTH ถือเป็นบริษัทแรกของไทยที่เข้าไปจดทะเบียนซื้อขายในตลาดแฟรงก์เฟิร์ตของเยอรมนี ซึ่งครอบคลุมการซื้อขายของตลาดในกลุ่มยูโรโซน